<classify> RAIS John Magufuli ameitaja miradi 17 ambayo serikali inaitekeleza kwa maendeleo ya wananchi kutokana na kuzingatia nidhamu ya matumizi ya fedha. Alitoa kauli hiyo jana wakati akilifungua rasmi Jengo la Tatu la Abiria katika Kiwanja cha Ndege cha Kimataifa cha Julius Nyerere JNIA jijini Dar es Salaam.Rais Magufuli alisema nidhamu katika matumizi ya fedha za serikali ndiyo iliyofanikisha utekelezaji wa miradi mbali mbali ya maendeleo nchini kwa matrilioni ya fedha za wananchi. Amesema fedha hizo zimetokana na jitihada za serikali za kuwabana watendaji mafisadi waliokuwa wakiiba fedha za umma na kukwamisha juhudi za serikali za kuwaletea wananchi maendeleo.Kwa mujibu wa Rais Magufuli, miradi inayotekelezwa na serikali kwa mafanikio makubwa kwa fedha zinazotokana na kodi za wananchi ni Mradi wa Ujenzi wa Reli ya Kisasa SGR kutoka Dar es Salaam hadi Dodoma kwa gharama ya Sh trilioni 7.5, Mradi wa Kufua Umeme wa Maji wa mto Rufiji katika Bonde la Mto Rufiji mkoani Pwani kwa Sh trilioni 6.5 na ujenzi wa barabara za juu makutano ya Ubungo Dar es Salaam kwa gharama ya Sh bilioni 247. Miradi mingine ni ujenzi wa daraja la Kigongo Busisi katika Ziwa Victoria mkoani Mwanza ambalo litakuwa refu katika Afrika Mashariki na Kati kwa gharama ya Sh bilioni 696.2, ujenzi wa Daraja la Selander jijini Dar es Salaam kwa gharama ya Sh bilioni 270, ujenzi wa barabara ya kutoka Kimara Dar es Salaam hadi Kibaha Pwani ya njia nane kwa gharama ya Sh bilioni 140.Watanzania tumeamua kujenga barabara nchi nzima zaidi ya kilomita 2,115 za lami kwa gharama ya shilingi trilioni 5.37, tunajenga na kukarabati jumla ya viwanja vya ndege 15 kwa gharama ya shilingi trilioni 1.9, tuliamua kujenga na kununua rada nne katika mikoa ya Mbeya, Dar es Salaam, Mwanza na Kilimanjaro kwa shilingi bilioni 67.3, pia tumeamua kujenga meli katika Ziwa Victoria na Ziwa Nyasa kwa gharama ya shilingi bilioni 172.3 pamoja na kupanua Bandari ya Dar es Salaam, Mtwara na Tanga kwa shilingi trilioni 1.2, alieleza Rais Magufuli. Katika kuonesha maamuzi sahihi yanayofanywa na Watanzania katika kuamua na kutekeleza miradi ya maendeleo, miradi mingine iliyotajwa kutekelezwa na serikali ni kuifufua Kampuni ya Ndege ATCL kwa kununua ndege mpya nane kwa Sh trilioni 1.03 na kuagiza ndege zingine mpya tatu na kufanya ndege zote kuwa 11. Mambo mengine ambayo wananchi wameyatekeleza kupitia serikali yao ni uwezeshaji wa vijana, akina mama na walemavu ambapo mpaka sasa jumla ya Sh bilioni 54 zimetolewa kwa makundi hayo matatu; ujenzi wa miundombinu katika majiji, manispaa na halmashauri kwa gharama ya Sh trilioni 1.35.Katika sekta ya afya kuna ujenzi wa vituo vya afya 352, zahanati 30, hospitali 67, ukarabati wa hospitali 21 za zamani kwa shilingi bilioni 321, tuliamua kununua vifaa vya hospitalini kwa gharama ya shilingi bilioni 64, katika elimu tumekarabati shule kongwe 62, ujenzi wa madarasa, maabara na nyumba za walimu kwa shilingi bilioni 308.1. Mikopo ya wanafunzi wa elimu ya juu tangu tuingie madarakani shilingi trilioni 1.62 na elimu bure shiingi bilioni 945.987 zimetumika mpaka sasa, pamoja na fedha nyingi katika kununua dawa, kutekeleza miradi ya maji, umeme, kilimo, uvumi, mifugo na mingine ambayo ni matokeo ya maamuzi yetu,alieleza Magufuli. Maamuzi mengine makubwa yaliyofanywa na wananchi kupitia serikali yao ni suala la kuhamia Dodoma ili Dar es Salaam ubaki kuwa mji wa biashara. Alisema katika nia ya kulifanya Dar es Salaam jiji la biashara, jumla ya Sh bilioni 660 zimetengwa kwa ajili ya kuboresha miundombinu ya barabara kwa kiwango cha lami. Rais Magufuli alisema pamoja na miradi hiyo pia jengo hilo la JNIA limejengwa kwa zaidi ya Sh bilioni 700 na litakuwa na uwezo wa kuhudumia abiria milioni sita kwa mwaka, lakini kwa wakati mmoja linaweza kuhudumia abiria 2,800 wanaoondoka na wanaosafiri.  <topic>: KITAIFA 